### | | | | --- | --- | | | | | --- | | **Byråd** 23. maj 2017 Sagsnr. 710-2016-1556 Dok.nr. 710-2017-126452 Zehnia Kjær | | 74.                 Implementering af den nationale lungesatsning - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til den lokale implementering
af den nationale lungesatsning.

I budget 2017-20 blev der afsat 103.000 kr. i 2017, 142.000
kr. i 2018 og 237.000 kr. i 2019 (U-409) til at forbedre livskvaliteten for
børn og voksne med lungesygdom i [adresse].

Indsatsen har to fokusområder. Det ene er at finde frem til
flere af de børn, der har astma. Det andet er tidligere opsporing af voksne
borgere med KOL (kronisk obstruktiv lungesygdom). Fokusområderne harmonerer med
Sundhedsstyrelsens anbefalinger på området.

Indsatsen over for børn vil være rettet mod tidligere
udredning og diagnosticering af børn med astma. Sundhedsplejen bruger i dag
spørgeskemaet ”Skolesundhed” til at finde børn med sundhedsmæssige eller
trivselsmæssige problematikker, der skal være opmærksomhed på. Det kan fx være
mistanke om astma. Fremover vil sundhedsplejen have et særligt fokus på astma
hos børnene i 0. klasse. Hos de børn, hvor svarene i spørgeskemaet eller andre
forhold giver mistanke om astma, vil sundhedsplejersken foretage en
undersøgelse af lungefunktionen og evt. henvise barnet til praktiserende læge
for nærmere udredning.

Med henblik på at lære børn og forældre, hvordan de
håndterer sygdommen i dagligdagen, vil der fra 2018 blive oprettet en
astmaskole. Der vil årligt blive etableret fire hold med 10-12 deltagere med
fem til seks mødegange. Undervisningen vil blandt andet fokusere på:

· korrekt medicinering

· håndtering af anfald

· barnets generelle trivsel og sundhed.

Indsatsen for voksne vil være rettet mod tidligere opsporing
af borgere, der er i risiko for at udvikle eller har KOL. Målet er, at disse
borgere, med den rette indsats og behandling, kan få flere gode leveår.

Sygeplejersker fra sundhedsklinikkerne vil blive uddannet i
at foretage lungefunktionsundersøgelser, så sundhedsklinikkerne fremover kan
tilbyde disse undersøgelser.

Medarbejdere i hjemmeplejen og sundhedsteamet vil samtidig,
på baggrund af fem afklarende spørgsmål til borgeren, arbejde med at opspore borgere
med en øget risiko for KOL. Borgerne kan henvises til undersøgelse i
sundhedsklinikkerne eller hos egen læge, hvis det vurderes, at der er behov for
nærmere udredning.

Derudover vil borgere i [adresse] blive tilbudt
undersøgelser af lungefunktionen ved særlige arrangementer, fx i forbindelse
med den nationale lungedag i november. Der foreslås også en årlig
lungefunktionsundersøgelse af borgere på botilbud i psykiatrien.

I løbet af 2019 vil indsatsen blive evalueret og justeret.
Fra 2020 og frem er der ikke afsat særlige midler til indsatsen, men det
forventes, at indsatsen vil blive en del af den daglige drift.

**VURDERING**

Social og Sundhed vurderer, at indsatsen er en forholdsvis
billig løsning, der kan give de ønskede resultater for børn og voksne med
lungesygdom i [adresse].

De afsatte midler i 2017 vil primært blive anvendt til
uddannelse af medarbejdere i at foretage lungefunktionsundersøgelser og til
indkøb af det udstyr, der skal bruges til undersøgelserne.

Der er ca. 500 skolebørn pr. årgang i [adresse].
Ifølge Sundhedsstyrelsen vil ca. hver 10. skolebarn have astma. Det svarer til
ca. 50 børn pr. årgang. Ifølge Sundhedsplejens tal for skoleåret 2015-2016
havde 27 elever fået diagnosticeret astma, inden de startede i 0. klasse. På
den baggrund vurderer Social og Sundhed, at der årligt vil findes yderligere
ca. 20-25 elever med astma i 0. klasse ved screeningen.

Omkring 170.000 danskere lever ifølge Statens Serum Institut
i dag med diagnosen KOL. Sundhedsstyrelsen vurderer, at mindst ligeså mange har
sygdommen uden at vide det. På baggrund af tallene fra Statens Serum Institut
vurderer Social og Sundhed, at ca. 1.400 borgere i [adresse] har KOL
uden at vide det.

**ØKONOMI**

Halvdelen af midlerne afsættes til sundhedsplejens indsats
for børn i 0. klasse og astmaskolen. Det resterende beløb anvendes til
etablering af tilbud om lungefunktionsundersøgelse i sundhedsklinikkerne og ved
særlige arrangementer.

**INDSTILLING**

Direktøren for Social og Sundhed indstiller til Byrådet:

1. At
sundhedsplejen screener børn i 0. klasse for astma.

2. At
der oprettes en astmaskole for børn og forældre.

3. At
der etableres tilbud om lungefunktionsundersøgelser i sundhedsklinikkerne og
ved særlige arrangementer.

**BESLUTNING**

***Social- og Sundhedsudvalget, 2. maj 2017:***

Fraværende:Ingen

Indstilles godkendt.

***Økonomiudvalget, 16. maj 2017:***

Fraværende:Hans Thorsen

Indstilles godkendt.